Maikatlo a Gunggona....
GI Joe
Sarita ni NOLI S. DUMLAO
(Parbo a Nagan: Salacnib Guerrero)
0000HRS. Martes. Ti Surat.
"Lt. Placido Labagnoy, Sgt. Dominador Bagayas, reporting for duty, sir!"
"Dika man, Pari Doming, 'ta'ka la mangang-angaw. Sumrekka. Iserram 'ta dalingding 'ti tent ket agsapri."
"Kasla ibuybuyat ti tudo, Pari Placi. Kumanabsiit ti kimat. No 'diay Ilokos a naggapuanta, agpatubo dagiti mannagadu nga uong. Gumanakgak koma itan dagiti madanuman a tukak. Adu ti masilawan."
"Koma, a, ngem addata met iti kabakiran a tao ti anupen. Kasla uong a mannagadu met ket ngata dagiti pakarso ti Abu Sayyaf a sapsapulentayo."
"Ngarud, a. Sal-it a biag, kunkunak pay ket no kuan. An'a 'garud? Isu ti pagrebbengantayo. Sinapataak ti matay ken pumatay".
"Ket?"
"Ket? Masikoranak. Ha'nak met 'garud makaturog. 'Su nga inallatiwka nga isturbuen. Naisturbokan sa nga agpayso?"
"Ha'n met."
"Ha'n met nga? Ket no agkurkuridemdem la nga'd 'ta hasagmon gapu iti napigsa a palayupoy ket sige pay lat' panagsuratmo. O, 'pay naguneg da'ta sennaaymon? 'Sinnot' sursuratam?"
"Lumdaangak ta ha'nak makaawid, Pari Doming. Kanaganan diay anakmot' buniag." "
Kanaganan ni Boyet? 'Ton ano? Sinalbag ta diak pay ket malagipen! Di pay ke' nakaad-adu nga utangkot' 'diay ubingen. Manontot' tawennan?"
"Birthdayna no bigat. Pitonanton. Kuna ni marim, makabasan isu a sursuratak."
"Ket? 'N'a me' 'bagbagam idta surat?"
"Kayatmo a denggen? Basaek ti napigsa."
"Ali man 'garud. 'Wan met lat' maaramid. Sa ket nepnep."
"Denggem: 'Dear Boyet, adu a pannakaupay ti paspasarentayo it'oy a biag. Mapadasamto dagitoy no dumakkelka. Sanguentayo dagiti pannubok a kas paset ken ramen ti biag. Ikarigatantayo a parukmaen ken mangnamnamatayo a malabsantayo amin dagitoy. Ti pannakaupay a marikriknak ita, anak, ket saan a gapu kenka. Liday nga itden ti iliw ti mamagkapsut iti pakinakemko, Kasangaymo ngamin ita. Dakkelkan. Ammok nga alisto pay ti itatayagmo. Nasao dayta kaniak ni nanangmo idi agpatangkami iti telepono itay napan a lawas. Kunana a dumakkelkanto a natayag ken masirib a lalaki. Immalaka kano kaniak. Saan nga umanay dagiti balikas tapno mayebkasko ti pannakkel a manglapunos iti pusok. Subliasublian ti isipko dagiti nagbuyogantayo a nararagsak a laglagip maipanggep kenka...'"
"Hep! Hep! 'Gurayka! Istap! Kasla draman sa ket dayta insuratmo. 'Da met ket insakibotko nga innem a delata a beer. Manglukatak ta uminumta. Nasaysayaat ti agdengngeg iti drama no umin-inumta. O, sige, neks episod!"
"'Pasensiaamon ti kaawaanko ita dita nupay aldaw ti kasangaymo.Diak pagayatan ti agdama a kasasaadko. Maipappapilit laeng ta saan a masurotan dagiti tao ti pudno a pannursuro ti Dios wenno uray pay ni Allah. Kas maysa a soldado, sinapataak ngamin daytoy a panagserbi iti ili. Sapay koma ta dagitoy rigrigat ken sakripisiomi ditoy langlangalang, bakir ken bambantay ket isu ti agpayso. Bareng mapatalged ti kappia iti pagiliantayo. Sagutmi kenka daytoy ken kadagiti padam nga ubbing, Kristiano manwenno Muslim. Tapno iti masanguanan, makapagay-ayam ken makapaglang-aykayonton a siwawayawaya, siraragsak, awanan buteng.'"
"'Nia metten, Pari Placi, naguuneg la ket ti panagibalbalikasmon. Pito pay lat' tawenna 'diay ubing. Maawatanna ngata?"
"Nasirib kano, kuna ni nanangna. 'Nia? 'Tuloyko? Kayatmo a palpasen?"
"S-sige. Hal-it, napanday ti barukongko iti adu a rinnamas... Ngem no surat iti anak... No surat iti anak ti..."
"Ituloyko, kunak?"
"S-sige, ituloymo..."
"'Ammok, ar-aramiden amin ni nanangmo ti amin a kabaelanna tapno agbalin a naragsak ken nakallalagip ti panagkasangaymo. Namnamaek a maaramidna dayta uray no awanak, isu a saluduak. Naimbag ni nanangmo. Imbaklayna ti akem bilang ama ken ina kenka gapu ta adayoak. Daytoy ngamin ti dawdawaten ti sinapataak a pagrebbengan. Ammok a nasayaatka nga ubing. Ar-aramidem dagiti namnamaenmi kenka tapno maipagpannakkeldaka. Ituloymo dayta. Di la mamin-ano, addaakton iti sibayyo tapno agdedennatayon ket mapunnuak dagiiti nagkurangak. Dayta ket bilang tatangmo ken gayyem.
'Iti daytoy a rabii a sursuratek daytoy, ti sibubukel a rikna ken panunotko, addada amin kenka ken ni nanangmo, Dawatko iti Dios a matungpal koma amin a dardarepdep ken planotayo.
'Ipatpategka. Katimbeng wenno nasursurok pay ngem iti biagko. Ammok nga iti naganus a panunotmo, kasta met ti inka marikrikna para kadakami ken ni nanangmo.Taripatuem 'ta bagim. Agan-annadka. Sika ti bassit a lalaki iti pamiliatayo ta awanak. Agtultulnogka ken ipategmo ni nanangmo.
'Espesial nga aldaw kenka daytoy. Saanmon a dildillawen no kasla adda milkat iti surat. Natedtedan.
'No adda dimo maawatan ita ta ubingka pay. Ammok, idulinmonto daytoy tapno subliasubliam a lukiblukiben bayat iti panagurnongmo iti sirib. Maawatannakto.
'Mamatiak a naragsak ken makapnek ti maikapito a kasangaymo. Uray diak makaawid, ikagumaak a sumangpet ti "GI Joe" nga imbilinmo. 'Ton maminsan, addaakton iti sidongyo. ' 'Toy tatam, 1st Lt. Placido Labagnoy, Force Recon 67, Philippine Marines. Zamboanga del Sur.'
"'Ninana, Pari Placi. 'Nak man diay tentna bareng maray-awak, kunak..."
"Naranaam met ngamin nga agsursuratak para ken ni Boyet, Pari. O, apay lidlidlidem 'ta matam? Lumablabbasit. Napulingan?"
"S-Saan, longat... Agindidiammoka pay laeng! I-Innakon, Pari Placi. K-kasla madit' riknak. Ad-adda a dimmagsen ti riknak."
"O, apayen, Pari Doming? Adda pay saggaysata a beer."
"Simmakit ti ulok. Innak man agdiram-os. Wenno agkatuduan, nasisiaat pay."
"Sakbay a lumikudka, mayat met la' 'toy suratko ken ni Boyet?"
"Mayat no mayat ngem d'ik kayat!"
"Pari Doming, riknak ti imbukbukko iti daytoy."
"Isu ngarud a diak kayat! Kas'ka met la agpakpakadan, sal-it! Innak man la maturogen. Maray-awak koma iti kunak ke'..."
O300HRS. Biernes. Mang1ukag Ti Mision.
"Men, adda naawatko nga intelligence report. Idi kalman, adda napasamak nga encounter iti outskirts ti Zamboanga iti baet ti Light Reaction Company dagiti Philippine Army Scout Rangers ken dagiti agliblibas nga Abu Sayyaf. Nagalis daytoy terorista a grupo ket naikagumaan ti dadduma ti naglibas nupay adu ti narsing kadakuada. We have a standing order from higher ups. We are ordered to intercept and engage the fleeing remnants of the Abu Sayyaf. Kitaenyo ti mapa. Addatayo ditoy. Ti terorista a grupo ket mapattapatta a magnada ditoy, iti asideg ti posisiontayo."
"Capt. Francisco Abundo, sir.."
"Yes, Lt. Placido Labagnoy?"
"Amangan no panggepda ti makiragup kadagiti kakaduada a nagpaing kadagiti grupo ti isla ti Sakul, sir. Adda napepegges nga speedboat dagitoy. No kasta ngarud, dagiti agliblibas nga Abu Sayyaf, baybay ti turongenda"
"Precisely, Lieutenant. Isu a datayo a dagus ti nairadio kadatayo. We have a mission to carry out."
"Captain, sir..."
"Yes, Sgt. Dominador Bagayas?"
"Masapul a maintercepttayo dagiti agliblibas a grupo ti Abu Sayyaf sakbay a makagtengda iti igid ti baybay. Is that right, sir?"
"Intercept and engage them in combat, that's correct. Daytoy posisiontayo ti kaasitgan a military group iti pagdalananda nga agpabaybay. No mapalusposantayo ida, dumakkel ken pumigsa manen ti puersada ta mairagupda kadagiti adda speedboatna nga aglemlemmeng kadagiti isla ti Sakul. Adda air surveillance along the coast ofZamboanga Peninsula, ngem ammotayo met nga adu ti paset daytoy a nabato ken nabakir a mabalin a paglemmenganda. If they reach the shore, they might succeed to escape."
"So, adda ti initiative kadatayo, Capt. Abundo, sir?"
"Precisely, Lt. Labagnoy. Nalawag ti order kadatayo. Masapul a malapdan a rnakagtengda iti igid ti baybay. Namnamaek, you and the men under you ket nakasaganan inton 0400 hours. We are tasked to carry out 'Operation Spiderweb.' That's all. Ammoyon ti isagsaganaanyo. Dismissed!"
0600HRS. Biernes. Mangyaw-awan Nga Angep.
"Naangep ti agsapa, Pari Doming."
"Wen ngarud, Pari Placi. Daydi bayakabakna idi rabii ti nangpaltuad iti napuskol nga angep. Kasla mabain a sumirip ti init."
"Agdua nga oras a magmagnatayon. Alas kuatro itay agrubuattayo, alas sais itan.Nalawag koman."
"Tallo wenno uppat nga agpa, diakon makita ti sanguanak ken dua a sikigak, Padre Placi. Aniat makunam, arrapak kadi?"
"Saan, pari. Agpapadatayo. Talaga a napuskol ti kasaurna."
"Kasanon no nasigsiglat ti kita dagita sal-it nga Abu Sayyaf. Di pay ket pagpraktisandatayon?"
"Agpapadatayo ti kita, pari. Tiempo ti makagapu. Sa'nmo nga ibagbaga a nalaingda."
"Saanta ngarud unay nga agin-innaddayo. Agkinnoberta."
"No awanak 'ta sikigam, addaak iti liklikudam. Makitam pay met la 'ta sarsarunuem?"
"Makitak. Shhh! Denggem..."
"Kasla boses ni Reinario. Adayo timek ti loko. Naisiasin sa!"
"Denggem agdekdeclamation ti loko!"
"Siak ti bandera ti Republika ti Pilipinas, naipasngay nga addaan init ken bituen; nagbuniag iti dara ken lua. Nagbiag iti tured ken ayat. Siak ti mangiwagayway iti bilegyo, tanda ti wayawaya ken talna dagiti pampanunotyo. Saanak nga aglablabes iti kayatmo a pamay-an kaniak, agsipud ta agpannurayak iti pammatim 'ta bagim. Tapno matungpal ti namnama a kayatmo a maragpat, maaddaanka koma iti pigsa ti pakinakem nga ibaklay dagitoy. Siak dagiti darepdep 'di kalman, ti anep ti agdama ken namnama inton bigat. Agbibiagak nga addaan iti agbaliwbaliw a pitik ti puso; sibibiag a rikna ken ambision, liday ken ragsak. Ammok ti saplit dagiti gubat ken talingenngen ti kappia. Ti bain ti pannakaabak ken sam-it ti .balligi... Ayanyon? Hoy!Agseniaskayo!"
"Naisiasi nga agpayso ni Aryong! Umad-adayo ti bosesna!"
"Sultipak. Allingagem no umas-asideg ti timekna. Tuuwiiiiit!"
"Isalanak ti angin iti pantok ti palo kadagiti balligi kadagiti kanito nga agari ti natan-ok a ragsak ken talna iti pagilian. Agsuekak iti kagudua no ti ilik ket agpasaklot ken liday. No dakayo a kaputotak ken ilik ket sibibiag, sibibiagak. Siak ti kararuayo. Sadino man ti papananyo, isu met ti papanak. Agingga a siwawagaywayak iti ngatuenyo, makitadak a maysa a narangrang a lawag dagiti maris. Ti asul ket natibker a pammati iti hustisia. Ti nalabaga ket kinatured ken pigsa ti pakinakem. Ti puraw ket kinadarisay ti kinatao. Ipalagip kadakayo ti initko a rubrobanyo ti apuy a silaw ti wayawaya. Dagiti bituenko ti bandosyo iti panagkaykaysa. Mapasamak dagitoy iti bendision ti Dios... Hoy! Ayanyon? Agpadlawkayo!"
"Kanayonem ti agpaswit, Pari Placi. Umas-asideg ti timekna."
"Tu-tuuuwiiiiiit! Tu-tu-tuuuuuwiiiit!"
"Makakatawaak ta kasla nag-flag ceremony iti panagpadlawna."
"Dika kad' ngamin met madanagan no maisinaka iti bunggoy? Umas-asideg met laeng ti timekna. Kasla maipalpalapayag kaniak a katkatungtongnan ti lead scout."
"Kasanon no naisiasika? Maymaysam a nakaengkuentro dagiti Abu Sayyaf. Aniat' aramidem?"
"Tablatabla. Mangikuyogak ti kaduak a sumaklang iti impierno!"
1200HRS. Biernes. Tuladento Pay Laeng Dagiti Sumarsaruno?
"Huu! Kunak no di aglawag itayen, Pari Doming"
"Napipia ta nangwaknit met la ti law-ang, Pari Placi."
"Nasurok a kaguduat' aldawtayon a magmagna. Uray no natennebtayo iti training, madlaw latta met ti anal-altayo. 'Di bumurong a mabisin ken nabannogtayo aminen."
"Agasem met 'ta sinursurottayo a nagalis a desdes. Tannawagam 'ta naggapuantayo ket makitam ti kangato ti kinalkalipkiptayo a bantay".
]"'Diay papanantayo ti tantannawagak. Makitakon ti baybay. Napintas. Awan dumana kadagiti baybay diay Ilokos. Natalinaay. Kasla awan dakes a mapaspasamak."
"Tao la' ti mulengleng, pari. Awan pakaibiangan ti ngayed ti nakaparsuaan. Nupay kasta, tao manen ti agpanggep a mangperdi kadagitoy."
"Ay, wen, gayam... 'diay suratmo ken ni Boyet, naibusonmon?"
"Wen, ngem diay dawdawatenna a regalok kenkuana, pinagatangko pay laeng."
"N'at kayatna a regalo?" "
GI Joe kano."
"Salbag a biag! Am-ambisionenna met ti agsoldado?"
"Wen, a, ngata. Tatangna, idolna. Saan kadi?"
"No siak ti sika, bagbagaak a saan. Makitam met ti rigattayo. An'a, maysa manen nga ubing a panunot a mamuli iti kinatan-ok? Maysa manen a simotsimot nga agsebba iti apuy? Apay koma a saan nga inheniero wenno arkitekto wenno musiko wenno pintor? Uray padi no isu! Saan la ket a soldado!"
"Magawidam kad' ti pagirayan ti kapanunotan ti tunggal tao? Uray anakko, saankonto a gamden a pakibiangan dayta. Agpanunotka, barok, kunakto laeng kenkuana ngem no isut' kaikarianna, saanko a subaen."
"Malagipko ti surat kaniak ti maysa a kinaeskuelaak a doktor itan. No agranakami nga agbakasion, agin-inumkami nga agmalmalem. Nadekketkami nga aggayyem. Kaskam' la agkabsat. Ammom, likliklikanmi a dakamaten ti propesion ken maipanggep kadagiti propesionmi no agdendennakami. Dayta ti tulagmi. Tapno saan a maperdi ti ragsakmi iti panagkitami."
"Apay met?"
"Kuna ngamin ti maysa a suratna idi kua: 'Nagkaubinganta, nagkaeskuelaanta. Nagkuykuyogta a nangbalabala kadagiti arapaap iti rabaw ti nuang. Kasla diak mamati ta idi kua, nasingsingpetka ket nasutsutilak. Ammom kadi a ti nakaipadpadanta a gasat ket kasla aginnaddayon a desdes a saanen nga agsabat? Nupay kasta, ipatpategka latta a kas kabsat. Ammom kadi a nagadalak a mangsalbar ti biag, idinto a nagadalka a pumatay.' Nasaktanak iti dayta a kanito a mabasak ti surat, siempre. Ngem nasinunuok a pudno ti imbagana."
1400HRS. Biernes. Mataraken Dagiti Tured Ti Pakinakem.
"Daytoy ti riplek. Adu ti kaas-aspingna. Ngem kukuak daytoy. Ti riplek, maysa a nadekket a gayyem para kaniak. Isu ti biagko. Masapul a sanayek a kas iti panangbinorko iti bagik. No awanak, awan mamaay ti riplek. Masapul a kalbitek daytoy a sitatanang. Masapul a nalalaingak a pumaltog ngem 'diay kabusor nga agpanggep a manggudas kaniak. Puntiriaek sakbay a puntiriaennak. Masapul.
"Siak ken ti riplek, ammomi no ania ti nasisita iti gubat. Saan a ti kaadu ti kanalbuong. Saan a ti paratupot iti kada kalbit ti gatilio. Saan a ti kaadu ti maparnuay nga asuk. Ammomi a ti napatpateg ket no matamaam ti puntiriam. Aramidenmi dayta.
"Adda biag ti riplek a kas kaniak. Agsipud ta isu ti biagko, ibilangko ngarud a kabsat. Ammuek dagiti pagpigsaan ken pagkapsutanna. Kabisaduek dagiti pasetna. Uray sikikidemak, masangalko dagiti partena. Nangruna unay, ammok ti turong ken sirigna. Taripatuek ngarud tapno saan a perdien ti dakes a panawen. Dalusak ken penkek a patinayon a sisasagana. Kas kaniak a nadalus ken patinayon a nakasagana iti amin a gundaway."Iti saklang ti Dios ikarik daytoy a sapata. Siak ken ti riplek ti saluad ti ilik. Dakami ti pagtamedan dagiti kabusor. Kasta met a mangikanawa iti bukodko a biag."
"Pari Doming.. Pari Doming.."
"Apay, Pari Placi?"
"Ha'nka a makatagari. Ar-arasaasanka la ngaruden, nagpigsa met 'ta bosesmo!"
"Pay'ya? Dengdenggek ni Reinario ket..."
"Kunak no ha'nmo a mangmangngeg. Isu, ni Aryong ti kunak... Kasla aglulualo manen. Saan ngata a maburburyongen ti loko? Di ngata maam-amak pay laeng iti daytay pannakaiyaw-awanna itay naangep pay?"
"Saan, Pari Doming. Impatarusna iti Iloko a 'Rifleman's Creed' diay iresrecitena. Pappapigsaenna ti pakinakemna. Ti makunak, no mairupaktayo, isu ti maysa kadagiti makalasat."
1500HRS. Biernes. Maugedan Uray Pungto Ti Dalan.
"Men, nawatiwat ti napagnatayo. We were not able to find the fleeing Abu Sayyaf. Manipud iti radio, our air recoinnaissance reported that they lost track of the enemy. Awan metten ti air cover a maitedda kadatayo agsipud ta rumiet ti samek ti kabakiran, It is a sad thing we cannot use our vehicles. We have to go on foot in this goddamn wilderness. Masapul a magmagnatayo latta uray nabannogtayon. We have to maintain our mobility Asidegen ti sumipnget."
"Captain Abundo, sir..."
"Yes, Lt. Labagnoy?"
"Ania ti makunayo iti posisiontayo as against the position of the fleeing Abu Sayyaf? Adda kadi advantagetayo, sir?"
"Oh, yes, there is. If we consider a naggapuda idiay Sipadan. Datayo ti napusgan a mangintercept kadakuada gapu iti locationtayo, saan kadi?"
"Capt. Abundo, sir..."
"Yes, Sgt. Bagayas?"
"Pattapattatayo, Kapitan, a pangpanggependa ti agturong iti igid ti baybay tapno makaluganda kadagiti speedboat a pagur-urayan dagiti kakaduada tapno makalibasda. Kasano no agkulmegda iti puseg ti kabakiran?"
"Yes, that has come across my mind. Dayta ti pangatiwanda kadatayo. Kabisadoda ti terrain. Mabalin nga adda ammoda a paglemmengan a kas koma dagiti kueba. We have to be always moving at all times. Sarakentayo ida."
"Saan ngata a nabingaybingay ita ti ti grupoda, sir?"
"That's possible. Daytoy, kitaenyo ti mapa. We assume, agingga iti daytoy a coordinate ti nadanonda iti panaglibasda. Masapul a mangpormatayo iti perimeter interception right above this line nearer the shore."
"Saan kadi pay a nawanawanan dagiti helicopter dagita nga speedboat, sir? Dagiti lugantayo iti baybay, awan pay nasalawda?"
"Awan. Ti adatna, mabalinda pay ti manglimlimo a kas ordinario a mangngalap. Maysa pay nga advantageda, they know every hidden nook, every island cove a mabalinda a paglemmengan. Ad-adda a kabisadoda ti terrain ngem datayo."
"How do we implement the perimeter interception, Captain?"
"We group ourselves into three teams. Kas makitayo iti mapa, adda tallo a mountain passes a mabalinda a pagnaan. Maysa kadagitoy ket agdalan iti mismo a posisiontayo. Lt. Rambulos, you and your team will stay here, understand?
"Sir, yes, sir!"
"I and my team, agpakanawankami. Adda seashore community ditoy a madalananda. Sakbay a makadanonda iti daytoy a coordinate, we have to get them. Amangan no nayonanda pay dagiti hostageda kadagiti inosente a sibilian nga agindeg ditoy. Me and my men will take care of this coordinate. Lt. Labagnoy, Sgt. Bagayas..."
"Ti maudi a grupo ket agpakanigid, sir. Dita ti turongmi ken ni Pari Doming."
"Precisely. Naliklikaw ti agpakanigid. Ad-adayo iti igid ti baybay. But if you put yourselves into their shoes, no panunotenyo ti pampanunotenda, mabalin a daytoy makanigid ti pagnaanda. Apay? Air recoinaissance and air cover is virtually impossible here gapu iti rumiet a kabakiran. It is harder to spot them here aglalo no kunatayon a kasda la musang. Napigpigsa dagiti armastayo ken ad-adutayo ngem nalalaingda nga aglemmeng. Consider what they are thinking. If I am undermanned and under-armed and I want to engage the enemy in a hand to hand combat, agpakanigidak. Dayta ket no siak koma ti liderda."
"Adun ti naglasatanmi nga enkuentro a kakasta, Kapitan. 'Nia Pari Doming?"
"No musangda, adobuek ida!"
"Alright, men. Good luck. Get moving! Mov' it! Mov' it!
1700HRS. Biernes.
"Pung! Naalakan!"
"Mano nga orasen sipud 'tay nagsisinatayo, Pari Placi?"
"Agduan san, Pari Doming."
"Imbaag sa met dagiti sinalbag nga Abu Sayyaf dagiti ipusdan. Awanda met a masalawtayo."
"Adda la dagidiay iti asidegtayo, Pari Doming. Saanka unay nga agtaltalek. Naranggas dagiti kabusor. Awan sansantuenda a linteg. Saanda a makonsensia a pumatay. Iramanda uray sibilian. Diak kayat a masorpresatayo iti linilib-at."
]
"Bagaak dagiti taota nga agalertoda."
"Ibagam a saan unay nga umad-adayo kaniak ni Aryong. Awitna ti radio ket no kas pagarigan laeng, masapul ti madagdagus a yaawagtayo."
"Aryong! Aryong! Sa'nmo nga ad-adaywan unay ni Tinyente! 'Ta radio 'di mamin-ano a masapul!"
"Shhh... Saanka a makatagari, Pari Doming! Makitkitam kadi ti makitak? I)aydiay man, ne. Ti panagkunam ania daydiay?"
"Sal-it ti kasasal-itan, Pari Placi! Nagukisan ti durian!"
"Agsiputkayo! Silence! Amangan no addada laeng iti asideg. Pari Doming, ania, nabayagen wenno nabiit pay a nanganan? "
Bagas ti sal-it, Pari! Nabiit pay. Kasla kaibelbelleng!"
"Tinyente, agdardaras nga umasideg ni Asunsion!"
"Saanmo unay a pigpigsaan 'ta saom, Aryong! Apay Johny?"
"Adda nakitami iti aglawlaw, sir. Sabut ti niog a kasla sinukilda ti lasagna! Adda pay nakita ni Padios a nagukisan ti kendi."
"Sal-at ta ditoy makanigid nga agpayso ti dinalanda, Pari Placi! Ket addada laeng iti asidegtayo! Ngem nagmulenglengdan no nangiwarangda kadagiti pakatuntonan kadakuada?"
"Men! Be ready and alert! Saan a dagiti Abu Sayyaf ti nangaramid iti dayta, Pari Doming. Mabalin nga adda hostage a nakapanunot iti dayta. Pasimple, nangibati iti pagilasinan tapno matuntontayo ida!
"Yaman pay, Apo, ta napanunotda dayta! Agsaganakayo, kakadua!
1530HRS. Biernes. Ti Asug Dagiti Maidasay.
"Manoda, Pari Doming?"
"Sangapulo, Pari Placi. Pito dagiti armado ket kasla tallo dagiti hostage. No awan la dagiti baludda nga ikankanawatayo, kaslatay' la koma agpaltog ti kurarapnit."
"Pagsaganaem dagiti taota, Pari Doming. Itudom kadagiti kakaduata ti location dagiti objective. Iseniasmo ti panaggigiddantayo a dumarup."
Wen, pari. Lima, agpakanawan. Siak ken ti uppat, agpakanigid. Dakayon ti mabati ditoy, Pari Placi. Aryong 'ta radio, masapul ni Tinyente. Seniasam dagidiay tallo a kaduayo ta agasintarda. Kasano, tinyente? Agpakanigidkami."
"Move, sargeant.. Mov'it! Corporal! 'Mo 'ta radio! Awagantayo da Kapitan Abundo. Nasalawtayon dagiti sapsapulentayo."
Rat-ta-ta-tat-taaat! Rat-ta-ta-tat-taaat! Rat-ta-ta-tat-taaatt Rat-ta-ta-tat-taaat! Rat-tatataaat!
"A-ania daydiay? Kunak nga urayenda ti seniasko! Sinalbag!
"Iti makanigid, sir! Ti grupo ni Sarhento Doming!"
"Apurado ti sinalbag a Doming!"
Rat-ta-ta-tat-taaat! Rat-ta-ta -tat-taaat! Rat-ta-ta-tat-taaat! Rat-ta-ta-tat-taaat! Rat-tatataaat!
"Pari Placi! Animaaaal! Nagbingaybingay dagiti sinal-iiiit! Uppat a grupodaaaa! Datayo ti napalikawkawaaaan! Tira, kakaduaaaa! Um!"
Rat-ta-ta-tat-taaat! Rat-ta-ta-tat-taaat! Rat-ta-ta-tat-ta aat! Rat-ta-ta-tat-taaat! Rat-tatataaat!
"Fire, men! Aglingedka, Aryong! Targetenda 'ta radio, loko! Ditoyka asidegko!"
"Tinyente! Iti ngatuentayo! Aduda! Saan la a sangsangapulo! Pordios! Linakubdatayo!"
"Kumlebka, kunak! Usarem, a, 'ta paltogmo! Um!"
Rat-ta-ta-tat-taaat! Rat-ta-ta-tat-taaat! Rat-ta-ta-tat-taaat! Rat-ta-ta-tat-taaat! Rat-tatataaat!
"Ugh!"
"Diyos p'apo! Natiruan ni Tinyente! Sarhento Domiiiing! Ditoooooy!"
"Animalkayooo! Daytoy ti rumbeng kadakayooo! Um!"
Rat-ta-ta-tat-taaat! Rat-ta-ta-tat-taaat! Rat-ta-ta-tat-taaat! Rat-ta-ta-tat-taaat! Rat-tatataaat!
"Sarhento Doming! Dar'sem! Agsalungayngayen ni Tinyente!"
"Sakruyem 'ta ulona, Aryong! Italmegmo 'ta sugatna!"
"Insalbarnak ni Tinyente, Sarhento. Saan la a ti radio ti ikankanawana. Siak ti ilalaenna! Delikado ti sugatna! Kasano itan? Imposible ti airlift ditoy!"
"Sal-it ta iti ngatuen ti rusokna ti napuntaan! Kumpari, dika agkidem! Saanka a maturog kunak! Agriingka kunakto manen!"
"Sarhento! Sarhento! Awanen ti agpappaputok a kabusor. Napadsoda aminen!"
"Ipanguluam ti cleaning up, Padios! Asikasuek ti kumparik."
"Kunak no dimo ammo ti aglua, Sarhento."
"Sinalbagka, Padios! Mov'it!"
"P-Pari D-Doming..."
"Addaak ditoy, Pari Placi... Saanka a baybay-an.. Sinal-it! Tulagta a pasapasenta amin a kabusor! Masapul nga agbiagka! Ikarigatam ti agtalinaed a siririing!"
"P-Pari D-Doming... D-Daytoy san ti ngudo ti..."
"Kasasal-itan ti sal-it! Saanka a kusit, Tinyente! Kasanon ni Boyet?"
"N-Ni B-Boyet... T-ti t-ti t-ti GI Joe a bilinna.. I-Inkanto itulod, pari, wen?"
"Saan ta sikanto ti mangyawid. Maragsakanto ni Boyet no makitanaka... P-Pari? P-Pari P-Placi? T-Tinyente? Pariiiiiiiii!"
1200HRS. Domingo. Libingan Ng Mga Bayani.
"'Teeeeeeen 'Huutt!"
"Ti bandera ti Republika ti Filipinas, Misis.."
"Placido... Placido... Kasanokamin iti anakmo?"
"Sumardengkan nga agsangit, Boyet. Saan a kayat ni tatangmo a makitanaka a malmalday."
"Ninong Doming,.awanen ni tatang."
"S-Saan a matay dagiti bannuar, Boyet. Agtalinaedda a sibibiag kadagiti lagip. Punasem 'ta luamon, wen? Kuna ni tatangmo a sika ti bassit a lalaki iti pamiliayo, saan kadi?"
"W-Wen, ninong, iturturedko..."
"Ay, wen, binasam met la' daydi surat ni tatangmo idi kanaganam?"
"Saanko unay a maawatan... Ngem indulinko. Basaekto manen. Mamin-adu."
"'Diay ay-ayammo a GI Joe, nagustuam met laeng?"
"Saanko nga ay-ayamen. Yabaykonto iti medalia ni tatangko."
"Agadalka a nalaing. Dayta ti kayat ni tatangmo nga aramiden. Ania, aya, ti kayatmonto nga adalen no dumakkelka?"
"Agsoldadoakto, Ninong Doming." ###
ilo_Latn luo_Latn ilo_Latn ilo_Latn ilo_Latn eng_Latn ilo_Latn ilo_Latn ilo_Latn ilo_Latn ilo_Latn ilo_Latn lmo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn pag_Latn ilo_Latn ilo_Latn ilo_Latn ilo_Latn ilo_Latn ilo_Latn jav_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn eng_Latn eng_Latn ilo_Latn eng_Latn zho_Hans eng_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn tso_Latn ilo_Latn ilo_Latn ilo_Latn ilo_Latn ilo_Latn umb_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn luo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn hat_Latn pag_Latn ilo_Latn ilo_Latn ilo_Latn ilo_Latn ilo_Latn eng_Latn zho_Hans eng_Latn ilo_Latn ilo_Latn eng_Latn eng_Latn ilo_Latn ilo_Latn ilo_Latn ilo_Latn ilo_Latn ilo_Latn eng_Latn ilo_Latn quy_Latn eng_Latn ilo_Latn ilo_Latn ilo_Latn ilo_Latn eng_Latn bem_Latn tgl_Latn ilo_Latn hat_Latn ilo_Latn ilo_Latn unk ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn hat_Latn ilo_Latn ilo_Latn ilo_Latn ilo_Latn mos_Latn ilo_Latn ilo_Latn ilo_Latn mos_Latn ilo_Latn mos_Latn eng_Latn ilo_Latn ilo_Latn mos_Latn gla_Latn tgl_Latn ilo_Latn mos_Latn ilo_Latn pap_Latn ilo_Latn ilo_Latn ilo_Latn ilo_Latn ilo_Latn glg_Latn fur_Latn ilo_Latn ilo_Latn ilo_Latn ilo_Latn ilo_Latn tgl_Latn bam_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn